Title: ระเบียบกรุงเทพมหานคร ว่าด้วยเงินทุนหมุนเวียนโรงพยาบาล พ.ศ. 2555

ระเบียบกรุงเทพมหานคร

ระเบียบกรุงเทพมหานคร
ว่าด้วยเงินทุนหมุนเวียนโรงพยาบาล
พ.ศ. ๒๕๕๕

โดยที่เป็นการสมควรให้มีระเบียบกรุงเทพมหานครว่าด้วยเงินทุนหมุนเวียนโรงพยาบาล

อาศัยอำนาจตามความในข้อ ๒๑ แห่งข้อบัญญัติกรุงเทพมหานคร เรื่อง
วิธีการงบประมาณ พ.ศ. ๒๕๒๙ ซึ่งแก้ไขเพิ่มเติมโดยข้อบัญญัติกรุงเทพมหานคร เรื่อง
วิธีการงบประมาณ (ฉบับที่ ๔) พ.ศ. ๒๕๕๕ ผู้ว่าราชการกรุงเทพมหานคร
จึงกำหนดระเบียบขึ้นไว้ ดังต่อไปนี้

ข้อ ๑  ระเบียบนี้เรียกว่า ระเบียบกรุงเทพมหานคร ว่าด้วยเงินทุนหมุนเวียนโรงพยาบาล พ.ศ. ๒๕๕๕

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  บรรดาระเบียบ
ข้อบังคับ คำสั่ง
หรือประกาศอื่นใดในส่วนที่ได้กำหนดไว้แล้วในระเบียบนี้หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๔  ในระเบียบนี้
โรงพยาบาล หมายความว่า
โรงพยาบาลในสังกัดกรุงเทพมหานคร
เงินทุนหมุนเวียน หมายความว่า
เงินที่กำหนดให้โรงพยาบาลนำเงินนอกงบประมาณประเภทเงินบำรุงของโรงพยาบาลนั้น ๆ
ไปตั้งจ่ายเป็นเงินทุนหมุนเวียนโรงพยาบาล จำนวน ๕๐,๐๐๐ บาท (ห้าหมื่นบาทถ้วน)
และดอกผลของเงินทุนหมุนเวียน ทั้งนี้ ให้รวมถึงเงินทุนหมุนเวียนที่โรงพยาบาลมีอยู่ในวันใช้ระเบียบนี้ด้วย

ข้อ ๕  เงินทุนหมุนเวียน
ให้ใช้เฉพาะการจัดซื้อยา เวชภัณฑ์
หรือสารเคมีพิเศษที่จำเป็นต้องใช้ในการตรวจและบำบัดโรคเกี่ยวกับคนไข้ในโรงพยาบาล

ข้อ ๖  ให้โรงพยาบาลเก็บรักษาเงินไว้ภายในวงเงินที่ผู้ว่าราชการกรุงเทพมหานครกำหนด
นอกนั้นให้นำฝากธนาคาร
การรับเงิน การเบิกจ่ายเงิน การฝากเงิน การเก็บรักษาเงิน
การนำส่งเงิน การตรวจเงิน การพัสดุ การสั่งก่อหนี้ และการสั่งจ่ายเงิน
ให้ดำเนินการตามข้อบัญญัติ กฎ ข้อบังคับ ระเบียบ หรือคำสั่ง
ที่กรุงเทพมหานครใช้บังคับโดยอนุโลม

ข้อ ๗  การจำหน่ายยาหรือเวชภัณฑ์จะกระทำได้
ดังต่อไปนี้
(๑)
คนไข้สามัญที่ไม่สามารถซื้อยาหรือเวชภัณฑ์พิเศษได้ให้ผู้อำนวยการโรงพยาบาลหรือผู้ที่ได้รับมอบหมายจ่ายให้โดยไม่คิดมูลค่าได้
(๒)
การจำหน่ายยาหรือเวชภัณฑ์ให้แก่คนไข้ที่มาทำการรักษาในโรงพยาบาลนั้น ๆ
ให้จ่ายได้โดยคิดกำไรไม่เกินร้อยละสิบของราคาที่ซื้อ

ข้อ ๘  ผลกำไรที่เกิดขึ้นจากเงินทุนหมุนเวียนแต่ละปีให้ปฏิบัติดังนี้
(๑) ให้กันยอดเงินไว้ร้อยละสี่สิบของกำไรทั้งหมด
สำหรับจ่ายเพื่อการกุศล ให้แก่คนไข้สามัญที่ไม่สามารถซื้อยาหรือเวชภัณฑ์พิเศษได้
โดยให้ผู้อำนวยการโรงพยาบาลหรือผู้ที่ได้รับมอบหมายจ่ายให้โดยไม่คิดมูลค่าได้
(๒) ส่วนที่เหลืออีกร้อยละหกสิบของกำไรทั้งหมด
สำหรับไว้ใช้จ่ายในกรณีดังต่อไปนี้คือ
(ก) การจัดหาเครื่องใช้ประจำห้องคนไข้สามัญ
(ข) การจัดซื้อเครื่องมือและอุปกรณ์การแพทย์สำหรับคนไข้สามัญ
(ค) การจัดซื้อเครื่องมือแพทย์และอุปกรณ์ในการผลิตยา
(๓) ถ้าผลกำไรที่เกิดจากเงินทุนหมุนเวียนแต่ละปี
หากมิได้ดำเนินการหรือดำเนินการไม่หมดตาม (๑) และหรือ (๒)
ให้นำเข้าเป็นเงินทุนหมุนเวียน

ข้อ ๙  การจ่ายเงินทุนหมุนเวียน
ให้โรงพยาบาลจัดทำบัญชีการรับ การจ่าย รวมทั้งสรรพบัญชีหรือทะเบียนอื่นใดเท่าที่จำเป็น
และบรรดาเอกสารหลักฐานการใช้จ่ายเงินทุนหมุนเวียนจะต้องรวบรวมเก็บรักษาไว้ให้ครบถ้วนพร้อมที่จะให้ทำการตรวจสอบได้
และให้รายงานการรับ การจ่าย และยอดเงินคงเหลือให้ปลัดกรุงเทพมหานครทราบทุกหกเดือน
เมื่อสิ้นปีงบประมาณให้รายงานการรับ การจ่ายเงินประจำปี และยอดเงินคงเหลือให้ผู้ว่าราชการกรุงเทพมหานครทราบ

ข้อ ๑๐  ในกรณีที่มีเหตุพิเศษสมควรปฏิบัติเป็นอย่างอื่น
หรือกรณีที่ระเบียบนี้มิได้กำหนดไว้ให้นำเสนอผู้ว่าราชการกรุงเทพมหานครพิจารณาอนุมัติ

ประกาศ
ณ วันที่ ๒ พฤษภาคม พ.ศ. ๒๕๕๕
หม่อมราชวงศ์สุขุมพันธุ์
 บริพัตร
ผู้ว่าราชการกรุงเทพมหานคร

ปริยานุช/ผู้จัดทำ
๑๐ พฤษภาคม
๒๕๕๕

ณัฐพร/ผู้ตรวจ
๑๐ พฤษภาคม
๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๗๕ ง/หน้า ๘/๓ พฤษภาคม ๒๕๕๕